Държавен вестник, бр. 22, 2025 г., стр. 14

СТР.  14	
Д Ъ Р Ж А В Е Н  В Е С Т Н И К 	
БРОЙ  22
регистъра на населението, а чл. 24, ал. 2 
ИК изрично установява, че избирателните 
списъци се съставят по постоянен адрес. 
Всяко лице, което подлежи на гражданска 
регистрация – всеки български гражданин 
(чл. 3, ал. 2, т. 1 ЗГР) – е длъжно да заяви 
писмено своя постоянен адрес. Постоян­
ният адрес е адресът в населеното място, 
което лицето избира, за да бъде вписано 
в регистъра на населението – чл. 93, ал. 1 
ЗГР, като постоянният адрес е винаги на 
територията на Република България – ал. 2 
на чл. 93 ЗГР. В избирателните списъци за 
избор на народни представители съгласно 
установеното в чл. 25, ал. 1 ИК се вписват 
всички български граждани, които имат 
право да гласуват в съответния вид избор, 
следователно се вписват всички български 
граждани с постоянен адрес по смисъла на 
чл. 93, ал. 1 ЗГР, които са навършили 18 
години към датата на изборите и не попадат 
в изключенията на чл. 42, ал. 1 от Конститу­
цията. Националният статистически институт 
в съответствие с утвърдената на основание 
чл. 2, ал. 1 от Закона за статистиката мето­
дология си служи с понятието „постоянно 
население“, което включва лицата, които 
живеят постоянно (имат настоящ адрес) в 
страната към 31.12. на съответната година 
и не са отсъствали от нея за период, по-дъ­
лъг от една година. Следователно данните 
от Националния статистически институт за 
населението на Кърджалийска област към 
31.12.2023 г. не са законов критерий за оп­
ределяне на броя на избирателните секции, 
поради което доводите на вносителя на ис­
кането са неоснователни. Данните за броя 
на населението, установени при последното 
преброяване, имат значение за определяне 
на броя на мандатите в многомандатните 
изборни райони – т. ІІ.2.1 от методиката за 
определяне на резултатите от гласуването 
и разпределяне на мандатите при избори за 
народни представители, приложение към 
чл. 248 ИК – но активното избирателно право 
на всеки български гражданин при избори 
за народни представители Конституцията не 
обвързва с изискване за постоянно живеене 
в страната или със срок за пребиваване в 
нея в периода преди изборите.
Дори и да се допусне, че са налице нару­
шения при образуването на някои избира­
телни секции в някои от изборните райони, 
по делото не са ангажирани доказателства 
за кои секции това е относимо, както и 
дали и по какъв начин това се е отразило на 
резултата от гласуването. Доводите на вно­
сителя по к.д. № 34/2024 г. за неправомерно 
въздействие върху избирателите посредством 
създадените множество избирателни секции 
са хипотетични и не са подкрепени с кон­
кретни доказателства, като резултатът от 
гласуването в конкретни избирателни сек­
ции, дадени от него за пример, сам по себе 
си не е доказателство за твърдяното. Не са 
представени и доказателства за обжалване на 
заповед на кмета на която и да е община за 
образуване на избирателни секции, в т.ч. и 
при отчитане на възможностите за контрол 
на адресната регистрация на българските 
граждани – чл. 99б ЗГР, изм. обн., ДВ, бр. 85 
от 2024 г., което значи, че участниците в 
изборния процес, които са и вносители на 
исканията, въз основа на които е образувано 
к.д. № 33/2024 г. и присъединените към него 
дела, не са имали интерес да се възползват 
от законовата възможност за оспорване (Ре­
шение № 12 от 2011 г. по к.д. № 11/2011 г.).
По изложените съображения Съдът намира 
твърденията на вносителите за нарушения 
при създаване на избирателните секции за 
неоснователни.
б) нарушения при създаване на секции 
за гласуване с подвижна избирателна кутия
Вносителят на искането по к.д. № 34/2024 г. 
в искането, с което сезира Съда, сочи наличие 
на четири „секции – фантоми“ в 12 Монтана 
избирателен район, защото при проверка не 
са намерени на посочения адрес. Тези секции 
са с номера 122999980, 122900081, 122900082 
и 122900083. От публично достъпната ин­
формация е видно, че с Решение № 90-НС 
от 9.10.2024 г. Районната избирателна коми­
сия – Монтана, въз основа на уведомление 
от кмета на община Монтана за постъпили 
104 заявления за гласуване с подвижна из­
бирателна кутия, определя четири подвижни 
секционни избирателни комисии за гласуване 
с подвижна избирателна кутия в община 
Монтана. С Решение № 110-НС от 11.10.2024 г. 
Районната избирателна комисия формира 
единни номера на четирите подвижни из­
бирателни секционни комисии – 122999980, 
122900081, 122900082 и 122900083, определя 
обхвата и адреса им. 
Вносителят на искането по к.д. № 34/2024 г. 
в представените на 11.12.2024 г. допълнителни 
съображения твърди нарушения при гласува­
не с подвижна избирателна кутия. Предоста­
вената на съда „подробна справка“ за всички 
избирателни секции, в които се гласува с 
подвижна избирателна кутия, съдържаща 
информация относно броя на избирателите 
по избирателен списък, броя на допълнително 
вписаните избиратели, броя на гласувалите 
избиратели, броя на действителните гласове 
и партията/коалицията, за която е подаден 
вотът, сама по себе си не доказва нарушения 
при създаването на избирателни секции за 
гласуване с подвижна избирателна кутия и